作者:張榘
標題:摸魚兒
內容:猛思量、孄窩初度，魯雲呈瑞時節。平山楊柳蒼茫外，猶是鄉關明月。春漏洩。定知有、梅花先向江南發。煙波夢闊。謾約住西風，呼將塞雁，把酒為君說。君看取，世道羊腸屈摺。依然熟路輕轍。林泉暫洗經綸手，桐柏夜香薰徹。趨魏闕。指天上星辰，平步儀清切。蟠桃未結。待做著功名，卻尋曼倩，相與帶花折。